b'\n_START_ARTICLE_\nVelika nagrada Belgije 1988\n_START_SECTION_\nPred dirko\n_START_PARAGRAPH_\nTo je bila prva dirka po smrtni Enza Ferrarija, ene najznamenitej\xc5\xa1ih osebnosti v Formuli 1. Nigel Mansell je moral zaradi noric izpustiti dirko, zamenjal ga je rojak Martin Brundle.\n_START_SECTION_\nKvalifikacije\n_START_PARAGRAPH_\nMcLaren je ponovno prevladoval, najbolj\xc5\xa1i \xc5\xa1tartni polo\xc5\xbeaj je ponovno osvojil Ayrton Senna, drugega Alain Prost, v drugo vrsto pa sta se uvrstila oba Ferrarija, Gerhard Berger in Michele Alboreto. Do desetega mesta so se zvrstili \xc5\xa1e Riccardo Patrese, Thierry Boutsen, Alessandro Nannini, Satoru Nakajima, Nelson Piquet in Derek Warwick.\n_START_SECTION_\nDirka\n_START_PARAGRAPH_\nNa \xc5\xa1tartu je vodstvo prevzel Alain Prost, Ayrton Senna pa mu je sledil. Ovinek Eau Rouge je Senna odpeljal hitreje od Prosta, zato je lahko izkoristil zavrtje na ravnini Kemmel in ob zaviranju pred ovinkom Les Combes je prevzel vodstvo. Gerhard Berger s Ferrarijem na tretjem mestu je \xc5\xbee za\xc4\x8del ogro\xc5\xbeati Prosta, toda v tretjem krogu je moral na nepredviden postanek v bokse zaradi te\xc5\xbeav z elektri\xc4\x8dnim sistemom. V desetem krogu je nato postavil najhitrej\xc5\xa1i krog dirke, toda \xc5\xbee v dvanajstem krogu je Berger odstopil. Michele Alboreto se je s tem prebil na tretje mesto, Thierry Boutsen je bil \xc4\x8detrti, za njima pa je potekala bitka v katero so bili udele\xc5\xbeeni Alessandro Nannini, Satoru Nakajima, Nelson Piquet, Derek Warwick in Eddie Cheever. Piquet je prehitel mo\xc5\xa1tvenega kolego Nakajimo, ki pa je moral zaradi po\xc5\xbeara na dirkalniku ob postankih v boksih v sedemnajstem krogu odstopiti. Medtem se je Ivan Capelli z nekaj dobrimi prehitevanji povzpel z devetega na \xc5\xa1esto mesto._NEWLINE_V \xc5\xa1estintridesetem krogu je tretjeuvr\xc5\xa1\xc4\x8denemu Alboretu razneslo motor, dva kroga kasneje pa je Nannini uspel prehiteti Piqueta z dobrim manevrom v ovinku Source. Brazilec je v poskusu, da bi uravnote\xc5\xbeil zavore, preve\xc4\x8d obrabil svoje pnevmatike, zaradi \xc4\x8desar ga je odneslo s proge in pri tem je zama\xc5\xa1il zra\xc4\x8dnike, kar je povzro\xc4\x8dilo pregrevanje motorja. V dvain\xc5\xa1tiridesetem krogu je Piqueta prehitel \xc5\xa1e Capelli. McLaren se je z dvojno zmago \xc5\xbee zagotovil konstruktorski naslov prvaka, dirka\xc4\x8da Benettona Boutsen in Nannini sta bila tretji oziroma \xc4\x8detrti, to\xc4\x8dke pa sva osvojila \xc5\xa1e Ivan Capelli in Nelson Piquet.\n_START_SECTION_\nPo dirki\n_START_PARAGRAPH_\nPo dirki sta bila zaradi uporabe nelegalnega goriva diskvalificirana oba dirka\xc4\x8da Benettona, Boutsen in Nannini, s tretjega in \xc4\x8detrtega mesta. Tako je tretje mesto osvojil Ivan Capelli, \xc4\x8detrto Nelson Piquet, do to\xc4\x8dk pa sta pri\xc5\xa1la \xc5\xa1e oba dirka\xc4\x8da Arrowsa, Derek Warwick in Eddie Cheever.'